Samuti pole tähtsusetu, et Leena Hietaneni iseensesest mittetõsiseltvõetava Eesti-vastase ja nõukogudemeelse propagandapamfleti andis välja prestiižne kirjastus WSOY - samal ajal kui Soome publik ikka veel ootab tõlkeid Anne Applebaumi raamatust "Gulag" või Eesti presidendi Toomas Hendrik Ilvese esseekogumikust "Eesti jõudmine", mis on mitmetes teistes keeltes ilmunud juba mõni aeg tagasi ning mis võiksid soomlastelegi huvi pakkuda, kui kord lähiajalugu on avaliku arutelu keskmes.  Mitmed Soome lehed, sealjuures tuntud seltskonnaleht Apu ja maa suurim rootsikeelne ajaleht Hufvudstadsbladet toetasid üheselt Hietaneni teese ning süüdistasid Eestit ja eestlasi nii apartheidis, ELi ja Venemaa suhete rikkumises kui ka mõrvamõtetes Hietaneni vastu. Kuna WSOY "Barrikaadi"-nimeline sari alles algas Hietaneni pamfletiga, võib sealt oodata veel muudki huvitavat - sarja toimetajad kaitsevad pamfleti okupatsioonimüüdi-teooriat samuti igal võimalusel.